Line Barfod (EL), 2009-03-13:
Jeg er fuldstændig enig med de to foregående ordførere med hensyn til spørgsmålet om minimumsstraf og vigtigheden af at have tillid til domstolene og overlade det til dem ud fra den konkrete sag at fastsætte den konkrete straf.
Med hensyn til de problemer, der har været med, at brandfolk, ambulancefolk og politifolk bliver forhindret i deres arbejde, mener jeg, at det er et ganske alvorligt problem.
Nogle steder har man faktisk taget initiativ til, at brandfolk komme ud og snakker med børn og unge og forklarer om deres vigtige arbejde.
Der er en del brandvæsener, der også løbende har et arbejde med at tage børn ind, allerede fra de er meget små, så de lærer brandvæsenet at kende.
De kommer på besøg, hører om, hvad det er for et arbejde, og hører om, hvorfor det er vigtigt.
Jeg tror, at det er af rigtig stor betydning, at man har den dialog, at man prøver at lære børn og unge, hvorfor det er vigtigt ikke at stoppe udrykningskøretøjer, og hvad man kan risikere, hvis man gør det.
Jeg tror også, at det er rigtig vigtigt, at der generelt gøres en stor indsats for at lære børn og unge, at man skal bruge fredelige midler og ikke vold.
Der foregår et kæmpe arbejde i vores skoler med at lære børnene konfliktmægling; hver eneste gang nogle begynder at bruge vold, tages der fat i at lære dem, at det ikke er acceptabelt, og i at lære dem, hvad de skal gøre i stedet.
Den indsats er der god brug for at få flere ressourcer til, og det håber jeg at kommunerne meget snart får lov til - dels at der kommer ekstra penge med, dels at de ikke får dummebøder af regeringen og Dansk Folkeparti, hvis de bruger penge på den indsats.
Med hensyn til om det er nødvendigt at hæve straffen, så har jeg altså meget svært ved at forestille mig de situationer, hvor man, hvis der er kastet med sten, brændt biler eller andet af, ville nøjes med at give 7 dages fængsel.
Jeg mangler at se nogle eksempler fra Dansk Folkeparti som argument for, at det skulle være nødvendigt, nogle eksempler på, at man, når der er kastet med sten - og hvor vi altså er ovre i den bestemmelse, der kan give 8 års fængsel - ikke har kunnet finde en passende straf.
Det mener jeg altså ikke rigtig vi har set nogen eksempler på.
Hvis vi derimod er optaget af, hvad vi kan gøre for at forebygge, at vi får de situationer, som vi så i vinterferien sidste år, ja, så har de faktisk i Københavns Kommune og andre steder haft rigtig gode erfaringer med at sætte massivt ind, når der skal være skoleferie, ved at sørge for masser af aktiviteter, så alle børn og unge er i gang med aktiviteter og der ikke er nogen, der går rundt på gaderne.
Og det har virket, når vi ser på det mere generelle omkring bål og brand.
Så har vi problemerne med den voldsomme organiserede kriminalitet og bandeopgør, som vi ser i København i øjeblikket.
Der skal der nogle andre tiltag til.
Det diskuterede vi under det tidligere punkt, og vi kommer til at diskutere det igen og igen, indtil regeringen indser, at man bliver nødt til at tage ansvar og bliver nødt til at gå i gang med at forebygge situationen.
Men der er brug for, at man indser, at hvis vi skal gøre noget ved det her, skal der altså noget andet til end bare signalpolitik om hårdere straffe.
Så bliver man nødt til at gå ind og tage fat i det, der forebygger, og det, som vi ved virker, og det handler altså om at sikre, at de unge kommer med i nogle aktiviteter og kommer med i nogle fællesskaber
, at de ved, at de har en anden mulighed end det at blive kriminel, at de tror på, at de har en plads i samfundet, tror på, at der faktisk er brug for dem, og tror på, at de har noget at miste.
Hvis man bare på forhånd går ind og stempler dem alle sammen som kriminelle og som nogle, der ikke kan bruges til noget som helst, ja, så får vi mere af den her slags.
Der er brug for, at vi forhindrer, at de kommer der ud.
Vi må sørge for, at de får uddannelse, og sørge for, at de kommer med i nogle fællesskaber - nogle fællesskaber, hvor de ikke, som en af de unge fortalte, skal være mere modige for at sige nej til at være med i et bankrøveri end for at sige ja.
De fællesskaber er det i høj grad op til os, der bor i områderne, at være med til at skabe, men vi har også brug for noget hjælp til, at der er gode ressourcer i skoler, børnehaver, fritidsklubber, idrætsforeninger osv.
Og der har regeringen og Dansk Folkeparti et stort ansvar for, at der ikke kun bevilges penge til politiet, men også bevilges penge til det store forebyggende arbejde, der faktisk kan være med til at sørge for, at vi ikke får de her episoder.
Så vi kan ikke støtte forslaget.